ky ky ky fr ru ru cs ky ky ky ru ky ky krc ky ky ky ru ru ky ky ky ky ky ky ky ky ky ky ky ky ky ru ky ky ru ky ky ky ky ru ky ky ky sah ky ky mn ky ru ru eu en
"Жаўы кылым", 08.05.08 - 2-бет: Маалымат...•
Депутаттан БатМУга 100 компьютер берилди
Депутат Арзыбек Бурканов тарабынан БатМУга 100 компьютер белекке берилди.
"Акжол" элдик партиясынан Кыргыз Республикасынын Жогорку Кеңешине депутат Арзыбек Бурканов Баткен мамлекеттик университетинин (БатМУ) башкы окуу мекемесине 100 компьютер 10 принтери менен белекке берди. Белекти депутаттын жубайы Клара Бурканова алып келип тапшырды.
- Арзыбек Бурканов шайлоо алдында аталган окуу жайдын материалдык-техникалык базасын чыңдоого жардамдашуу убадасын берген болчу. Ошонун негизинде бул компьютерлерди алып келдим,- деди К.Бурканова белектерди тапшырып жатып. Белгилеп кетели, балдардын билим алуусуна салым кошуу максатында Арзыбек Бурканов буга чейин да райондун аймагындагы бардык мектептердин ар бирине бирден компьтердик класстарды ачып берген.
Өткөн жылдын ичинде эле Баткен областынын аймагында 11 фельдшердик-акушердик пункттар өз эшиктерин ачты. Мындай маанилүү социалдык обьектилерге АРИС жана Мамлекеттик курулуш агентствосу 7 млн. 240 миң сом каражат бөлүп берген. Ошондой эле, Баткен районундагы Чек айылында үй-бүлөлүк дарыгерлер тобунун, Самаркандек айылында жана Айдеркен кыштагында ЦОВПлар ишке киришти.
Бирок, 424,6 миң адам жашаган областыбызда 11 саламаттыкты сактоо уюмдары калкка стационардык жардам көрсөткөнүн жана аларда оорулууларды 1879 койка тейлегенин эске алсак, 10 миң адамга бар болгону 13,5 дарыгер туура келип, дарыгерлерибиздин чет мамлекеттерге иш издеп кетип жатышкандыктары албетте ойлонто турган маселе экендиги талашсыз.
Ошентсе да, биз сыйлаган дарыгерлер учурдагы Саламаттык сактоо министрлиги тарабынан көрүлүп жаткан моралдык жана материалдык камкордуктарды эми эске алышаарына ишенебиз.
К.ТЕЗЕКБАЕВ ОБЛУСТУК СОТко АПЕЛЛЯЦИЯЛЫК АРЫЗ ЖОЛДОДУ
Кечээ 7-май күнү Ош облусунун губернаторунун мурдагы орун басары Кушбак Тезекбаев Жалалабат шаардык сотунун өкүмүнө нааразы болуп, облустук сотко апелляциялык арызын жолдоду.
Жалалабат шаардык ИИБнин убактылуу кармоочу жайында жаткан К.Тезекбаевдин ММКнын өкүлдөрүнө өзүнүн катын жиберген. Катта:"Мага карата сот иши 2008-жылдын 31-январында Жалалабат шаарында башталып, 23-апрелде араң аяктады. Кызматымдан кыянат пайдаланганымды, гуманитардык жардамды максатсыз таратканымды, Каракулжа райондук милиция башчысын кордоп-мазактаганымды прокурор да, күбөлөр да, жабырлануучулар да сот жараянында так далилдей алышкан жок",-деп жазган.
Андан сырткары К.Тезекбаев өзүнүн катында "Акыркы күндөрү жактоочумду чакырып, "Тезекбаев облустук сотко даттанбасын, 2 айдан кийин бошотобуз!" деп жатышат",-деп К.Тезекбаев өзүнүн катында баса белгилеген. Бирок, ал акыйкаттыкка ишенип, бирөөлөрдүн алдоосуна ишенбей, апелляциялык арызды бүгүн Жалалабат облустук сотуна жибергенин телефон аркылуу билдирди.
P.S. К.Тезекбаевдин жазган каты менен гезитибиздин кийинки санында тааныша аласыздар.
Бааларды ооздуктоого Өкмөттүн, депутаттардын күчү жетпейби?
Өткөн жылдары баалар квартал сайын көбөйүп, өсүүнүн үстүндө келсе, үстүбүздөгү жылдын I кварталында ай сайын, ал эми II кварталда жума сайын баалар өссө, эми күн сайын астрономиялык ылдамдыкта өсүүнүн үстүндө. Мындай шартта бюджеттик мекемелерде аз айлык акы алып жашаган адамдар, аз камсыз болгон жакыр үй-бүлөлөр жана пенсиясы эч нерсеге арзыбаган ардагерлер турмуш-тиричилик жактан оор кыйынчылыктарды баштан кечиришүүдө. Баалар асмандаган сайын сомдун куну түшүп, кагазга айлангандыгы аз келгенсип, анын курсун кармап турган америка долларың деле Кыргызстанда эле эмес, Россияда да өзүнүн күчүн жоготуп койду.
Кыргыз Өкмөтү парламент менен баа саясатында мамлекеттик деңгээлде биргелешип, конкреттүү иш жүргүзбөгөндүктөн улам мына минтип инфляциянын деңгээли абдан жогорулап, экономикалык кризистин жеткен чегине жетип олтурабыз. Бул акыйкат ачуу чындык. Болбосо, беш миллион элди өзүбүздүн ички ресурстарыбыздын, такыр болбосо биздин тоо кен байлыктарыбызды өндүргөн ишканалар кирешесин тең бөлүшкөндө эле мекендештерибизди чет өлкөгө тентитпей жакшынакай эле багып, өзүбүздү өзүбүз камсыз кылууга болбойт беле деген суроо туулбай койбойт.
Кыскасы, азыр баалардын асмандап өсүп жатышын Кыргыз Өкмөтү баш болуп, аны бардык мүчөлөрү жана депутаттар төш болуп, дүйнөлүк тенденцияга шылтап тим болушууда. Ал эми сомдун экивалентин табып, сомдун сом кылып, инфляцияга учуратпай кармап турууга кудурети жетпеген КРнын Улуттук банкы 2008-жылы инфляциянын деңгээли 12-15 пайызды гана түзөт деп билдирүү таратуу менен тим болушууда.
Азыр баа саясатын алсак, кайсы гана тармакты албайлык, үстүбүздөгү жылы өткөн жылга салыштырмалуу баа 10 эседен ашык өскөн жана ал андан ары күн санап өсүүдө. Кыймылсыз мүлккө болгон баалар өтө жогорулагандыктан үй-жайы жок адамдар өмүр өткүчө үйлүү болушунан арсар. Себеби, курулуш материалдары өтө кымбат болгондуктан, үй салмак тургай, үй-бүлөнү багуу эң чоң проблемага айланды. Күнүмкү жашоого керектүү азык түлүккө болгон баалар күн санап өсүүнүн үстүндө баратса, жакынкы күндөн бери жашооңдун жарыгы болгон Ильч шамы күндө жарым күн өчүп, энергияга болгон тарифтер дагы кымбаттоонун алдында турат. Ал эми эл менен эсептешпей, элдин кызыкчылыгын уруп ойнобогон шаардык депутаттар 1-июндан баштап шаардын жүргүнчүлөр транспортунда бааны "бусиктер" үчүн 8 сомго көбөйтүп, транспорт фирмаларынын ээлерине "Медвежья услуга" көрсөтүп, шымааланып олтурушат. Анан кантип, пенсонерлердин, аз камсыз болгон үй-бүлөлөрдүн турмуш-шартын жакшыртып, жакырчылыктан алып чыга алабыз. Эгерде, мындай темп менен жүрүп олтурсак, баалар асмандамак тургай, космоско чейин, ал түгүл башка планеталарга чейин учуп жетери шексиз.
"Жаныбек казы жана басмачылар кыймылы"
Жогорудагы аталган илимий жыйын бүгүн Кыргыз-Түрк "Манас" университетинде өттү. Анда кезинде реакциячыл кыймыл катары бааланып келген басмачылык кыймыл, Жаныбек Казынын тарыхтагы орду талкууланды. Улуу Октябрь революциясынан кийин Кыргызстандан чыгып кеткен Жаныбек Казы тууралуу ал жашап өткөн Кытайда, Пакистанда, Түркияда көп таржымалдар айтылып жүрөт. Жаныбек Казынын кыргыздын чыгаан инсандарынын катарына кошуп келаткан окумуштуулар анын таржымалын иликтөө зарыл деп санашууда.
Бишкектеги "Спартак" стадионунда Чакырык кубогунун таймаштарында "С" тобунда Кыргызстандын командасы Ооганстандан келген футболчулар менен беттешет. Бишкекте Чакырык кубогунун "С" тобунда жеңип чыккан өлкөнүн командасы 30-июлдан 10- августка чейин Индиянын Хайдарабад шаарында өтө турган финалдык таймашууга катышууга укук алат. Ал эми ушул Чакырык кубогун быйыл жана 2010- жылы уткан өлкөнүн футболчулары 2011- жылы Катарда өтө турган Азия кубогуна катышууга жолдомо алышат.
Ишкерлердин эл аралык 2-конгресси өз ишин баштады
Ишкерлердин эл аралык конгресси түрк тилдүү мамлекеттердеги ишкердүүлүктү өнүктүрүү максатында уюштурулууда. Анда кыргыз жана түрк ишкерлеринин бетме-бет баарлашуу жана кызматташуу мүмкүнчүлүгү түзүлмөкчү. Ошондой эле ийгиликтүү ишкерликтин сырлары жаш ишкерлерге кеп-кеңештер айтылат. Жыйынга Кыргызстандын өкмөт мүчөлөрү, ишкерлер, Түркиянын соода жана өнөр жай палатасынын жетекчиси Абдуллах Чынар жана Адана өнөр жай палатасынын башчысы Үмит Өзгүмүш бир катар ишкерлер менен келип катышууда.
Ишкерлердин эл аралык конгресси 7-майдан 10-майга чейин уланмакчы.
Президент Курманбек Бакиев Улуттук гвардияга барат
Мамлекет башчы Улуттук гвардиядагы жоокерлер менен жолугушуп, аларга түзүлгөн шарттар менен таанышат. Бул тууралуу президенттин маалымат кызматы кабарлады. Улуттук гвардия Кыргызстан эгемендик алгандан кийин түзүлгөн. Улуттук гвардиянын жоокерлери Өкмөт үйүн, мамлекеттик резиденцияны, Жогорку Кеңештин, Конституциялык жана Жогорку соттордун жана башка мамлекеттик мекемелердин имараттарын кайтаруу, чет өлкөлүк жогорку даражалуу меймандарды тосуп, ардактуу кароолдо туруу сыяктуу милдеттерди аркалайт.
Өкмөт баалар быйыл да өсөрүн белгилөөдө
Кыргыз Өкмөтү менен Улуттук Банк биргелешип тараткан билдирүүдө айтылгандай, буга дүйнөлүк базардагы баалардын өсүшү таасирин тийгизип жатат. Мындан тышкары сыртта жүргөн мигранттардан келип жаткан акча, айлык маяналардын көбөйүшү баалардын жалпы деңгээлине басым жасайт. Ошондой эле үстүбүздөгү жылы электр энергиясына жана жылуулукка, коммуналдык кызмат акыларына төлөмдөр көтөрүлүшү максатташтырылган. Мына ушулардын баары кымбатчылыктын өсүшүнө алып келет, дейт билдирүүдө. Кыргыз Өкмөтү менен Улуттук Банк кырдаалдан чыгуу үчүн жана азык-түлүк коопсуздугун камсыз кылуу максатында бир катар аракеттерди көрүшүүдө.
Кечээ, Жеңиштин 63 жылдыгын эскерип, Улуу Ата Мекендик согуштун жана ошол учурдагы эмгектин ардагерлери менен салтанаттуу кечесин өткөрүштү. Жылдан -жылга азайып олтуруп, майрамдык жолугушууга саналуу гана ардагерлерибиз келип катышышты. Салтанаттуу кеченин ачылышында Улуу Ата Мекендик согушта курман болгондор эскерилди. Ардагерлер согуш кандай болгонун баяндап, жаштарга акыл насаатын да айтышты. Мындан сырткары Улуу Ата Мекендик согуштун жана эмгектин ветерандарын куттуктап, жылуу сөздөрүн айтып өздөрүнүн белектерин жана сыйлыктарын тапшыргандар да болду. Мисалга алсак, "Курманжан датка" фондунун төрайымы Ж.Жолдошева салатанаттуу кеченин уюштуруучусу, "Ветерандар союзунун" төрагасы Бакир Чотбаевди диплом менен сыйлады. Ал эми калган катышуучуларга акчалай сыйлыгын ыйгарды. Социалдык фонддун төрагасы М.Султанов жана "ГАЗпром" жетекчилиги да куттуктоо сөздөрүн сүйлөп, ардагерлерди акчалай сыйлыктары менен сыйлашты. Мындан сырткары "Жаңы Кыргызстан" саясий партиясынын атынан төрага Ө.Жанкабылов 150 ардагердин ар бирине акчалай сыйлыктарын ыйгарып, куттуктоо сөздөрүн айтып өттү. Салтанаттуу жолугушууга келгендерге дастаркон жайылып, ысык тамак да уюштуруп беришти.